GRAPTH ERVTHSH E-0781/98 υποβολή: Glenys Kinnock (PSE) προς την Επιτροπή (18 Μαρτίου 1998)

Θέμα: Παιδιά του δρόμου στη Γουατεμάλα

Είναι σε θέση η Επιτροπή να παράσχει συνοπτική αποτίμηση του προγράμματός της βοήθειας των παιδιών του δρόμου στη Γουατεμάλα, το οποίο εφαρμόζεται από τον Ιανουάριο του 1996;

Πιστεύει η Επιτροπή ότι πρέπει να ληφθούν και περαιτέρω μέτρα για την διευθέτηση του σοβαρού αυτού προβλήματος;

Προτίθεται η Επιτροπή να ανανεώσει το εν ισχύ πρόγραμμα ευθύς μετά τη λήξη του στα τέλη τρέχοντος έτους;

Σε ποια διαβήματα έχει προβεί η Ευρωπαϊκή Επιτροπή προς την Κυβέρνηση της Γουατεμάλας προκειμένου να διασφαλίσει ότι θα τεθεί τέρμα στις καταγγελθείσες κακομεταχειρίσεις των παιδιών του δρόμου από την αστυνομία της Γουατεμάλας;

Απάντηση του κ. Marin εξ ονόματος της Επιτροπής (23 Απριλίου 1998)

Η Επιτροπή ευχαριστεί το αξιότιμο μέλος του Κοινοβουλίου για το ενδιαφέρον που επιδεικνύει για τα παιδιά του δρόμου της Γουατεμάλας.

Το πρόγραμμα υπέρ των παιδιών του δρόμου, ποσού 2,5 εκατ. ECU, το οποίο εγκρίθηκε το 1994, εντάσσεται στο πλαίσιο των δράσεων που αναπτύσσει από το 1992 η Κοινότητα για τα παιδιά και τους νέους. Το πρόγραμμα, που εφαρμόζεται από τον Ιανουάριο του 1996, προβλέπει τρεις άξονες παρέμβασης.

Άμεση βοήθεια. Το σχέδιο στοχεύει στην στήριξη των μη κυβερνητικών οργανώσεων (ΜΚΟ) που εργάζονται απευθείας με τα παιδιά του δρόμου και προωθούν δράσεις προστασίας, ανθρωπιστικής βοήθειας και κοινωνικής επανένταξης των παιδιών αυτών. Οι τοπικοί εταίροι είναι η Casa Alianza (νομική στήριξη), η Sσlo para mujeres (Προστασία και κατάρτιση κοριτσιών εφήβων) και η CEDIC (Προστασία και κατάρτιση αγοριών εφήβων).

Θεσμική ενίσχυση. Δράσεις που στοχεύουν στη στήριξη των δικαστικών αρχών που είναι επιφορτισμένες με την προστασία των παιδιών και των νέων. Οι δράσεις αυτές αναπτύσσονται παράλληλα με την αναδιάρθρωση των κρατικών θεσμικών φορέων και με τη συγκρότηση ενός νέου κράτους δικαίου που απορρέει από τη διαδικασία ειρήνης.

Πρόληψη. Προώθηση δράσεων από κοινού με τις τοπικές κοινότητες και τις ειδικευμένες ΜΚΟ, με στόχο να «μαζευτούν» τα παιδιά από το δρόμο, να αντιμετωπιστούν τα κοινωνικά προβλήματα των παιδιών στο πλαίσιο φορέων άλλων από τους δικαστικούς και να μειωθεί η απόλυτη φτώχεια που είναι και η κυριότερη αιτία του φαινομένου αυτού.

Για την υλοποίηση του έργου αυτού, το πρόγραμμα έχει συμμετάσχει σε όλα τα εθνικά μέσα συντονισμού επιφορτισμένα με το θέμα της παιδικής ηλικίας και συμμετέχει ενεργά στο συμβουλευτικό συμβούλιο των διεθνών οργανώσεων που είναι επιφορτισμένες με προγράμματα συνεργασίας για τα παιδιά και τους νέους στη Γουατεμάλα.

Αξίζει να σημειωθεί ότι η Κοινότητα, μέσω του προγράμματος αυτού, κατέλαβε πρώτης τάξεως θέση στο πλαίσιο της συνεργασίας στους τομείς της παιδικής ηλικίας και της νεολαίας. Για να ενισχυθούν τα επιτευχθέντα αποτελέσματα, η Επιτροπή μελετά τη δυνατότητα να συνεχίσει και να διευρύνει τη δράση της στους τομείς της παιδικής ηλικίας, της νεολαίας, της γυναίκας και της οικογένειας. Αυτό θα υλοποιηθεί, σε πρώτο στάδιο, μέσω μιας ενδεχόμενης παράτασης του εφαρμοζόμενου προγράμματος.

Εξάλλου, η Κοινότητα πρόκειται να υλοποιήσει ένα σημαντικό πρόγραμμα στήριξης του επαγγελματισμού του νέου σώματος εθνικής πολιτοφυλακής που προβλέπεται στις συμφωνίες ειρήνης και πρόκειται να αντικαταστήσει την εθνική αστυνομία και την «policia militar ambulante» οι οποίες ήταν συχνά υπεύθυνες για πράξεις βίας κατά των παιδιών του δρόμου. Σ'αυτό το πλαίσιο θα αντιμετωπιστεί εις βάθος το πρόβλημα της συμπεριφοράς της αστυνομίας προς τα παιδιά του δρόμου και θα εξεταστεί το ενδεχόμενο χρησιμοποίησης ειδικευμένων ομάδων στον τομέα αυτό.